ไทยพาณิชย์ปรับทิศดูดโลโซร่วมรูดปรื๊ด
ไทยพาณิชย์ปรับกลยุทธ์บัตรเครดิตหันเจาะลูกค้าตลาดล่างรายได้ 1.5-4 หมื่นบาท หวังเพิ่มสัดส่วนผ่อนชำระขั้นต่ำ
21 มี.ค. 2555

ไทยพาณิชย์ปรับกลยุทธ์บัตรเครดิตหันเจาะลูกค้าตลาดล่างรายได้ 1.5-4 หมื่นบาท หวังเพิ่มสัดส่วนผ่อนชำระขั้นต่ำ
น.ส.อารยา ภู่พานิช ผู้ช่วยผู้จัดการใหญ่อาวุโส สายธุรกิจบัตรเครดิตและสินเชื่อบุคคล ธนาคารไทยพาณิชย์ กล่าวว่า ในปีนี้ธนาคารตั้งเป้าเพิ่มยอดใช้จ่ายผ่านบัตรให้เติบโตขึ้น 15% เป็น 1.6 แสนล้านบาท จากการออกบัตรใหม่ 1.2 แสนใบ โดยจะหันมาเน้นขยายฐานกลุ่มลูกค้าระดับล่างที่มีรายได้ตั้งแต่ 1.5-4 หมื่นบาท ซึ่งมีอัตราการผ่อนชำระขั้นต่ำสูงกว่าลูกค้าระดับบน
ทั้งนี้ ปัจจุบันลูกค้าส่วนใหญ่เป็นระดับบนที่ชำระเต็มวงเงิน ทำให้สัดส่วนการผ่อนชำระขั้นต่ำในพอร์ตมีอยู่เพียง 50% ขณะที่ลูกค้าระดับล่างยังมีแค่ 2 แสนราย จากฐานบัตรทั้งหมด 2 ล้านใบ โอกาสเติบโตจึงยังมีอีกมาก เชื่อว่าการเพิ่มลูกค้ากลุ่มนี้จะช่วยให้สัดส่วนการผ่อนชำระขั้นต่ำเพิ่มขึ้นเป็น 70%
นอกจากบัตรเครดิตแล้วธนาคารยังมีแผนขยายฐานลูกค้ากลุ่มที่มีรายได้ต่ำกว่า 1 หมื่นบาทต่อเดือน ผ่านผลิตภัณฑ์บัตรกดเงินสด โดยตั้งเป้ายอดสินเชื่อรวมเพิ่มจาก 2 หมื่นล้านบาท เป็น 3 หมื่นล้านบาท และออกบัตรใหม่ไม่ต่ำกว่า 1.5 แสนใบ
น.ส.อารยา กล่าวยอมรับว่า การหันมาขยายฐานลูกค้าระดับล่างมากขึ้นอาจมีผลให้อัตราหนี้เสียเติบโตขึ้นเล็กน้อยแต่ยังอยู่ในอัตราที่รับได้ เนื่องจากปัจจุบันธนาคารมีสัดส่วนหนี้เสียบัตรเครดิตอยู่ที่ 0.97% ขณะที่หนี้เสียบัตรกดเงินสดอยู่ที่ 3-4% ซึ่งยังต่ำกว่าค่าเฉลี่ยของตลาด
“ผลตอบแทนที่เพิ่มขึ้นจะขึ้นกับความเสี่ยงที่เพิ่มขึ้นด้วยเช่นกัน เราจึงต้องดูให้ดี” น.ส.อารยา กล่าว